Cirhóza pečene

Cirhóza pečene je difúzny, chronický, progredujúci proces, ktorého výsledkom je úplná dezorganizácia architektoniky pečene.

Epidemiológia
Ide o pomerne časté ochorenie a stále ho pribúda. Závažný je predovšetkým v posledných rokoch nárast počtu ochorení u žien. Existujú určité geografické rozdiely, ktoré sú dané napríklad sociálnymi pomermi, náboženstvom (arabské národy majú zakázaný alkohol), rozšírením vírusových a parazitárnych ochorení.
Typicky ochorenie postihuje dospelé osoby v produktívnom veku. Častejšie postihuje osoby zo sociálne nižších vrstiev spoločnosti.

Etiológia
Cirhóza je ochorenie rôznej etiológie. Pri jej vzniku sa uplatňujú vplyvy metabolické, genetické, toxické, infekčné, spôsob výživy, socioekonomický status, úroveň hygieny i zamorenie životného prostredia rôznymi škodlivinami.

V Strednej Európe dominujú 3 príčiny cirhózy pečene:
vírusové infekcie pečene - vírusová hepatitída typu B a hepatitída typu C
alkoholizmus
primárna biliárna cirhóza

Patogenéza
Poškodzujúcim procesom vzniká nekróza pečeňových buniek. Dochádza ku deštrukcii pečeňových lalôčikov. Znižuje sa funkcia pečene. Nekrotické časti sú nahradzované bezcenným väzivom. Zostávajúce zdravé tkanivo začína regenerovať v podobe tzv. „uzlov“. V dôsledku prebehnutých zmien sa mení aj cievne zásobenie pečene, ktoré sa chaoticky prestavuje. Dochádza ku vytvoreniu tzv. „shuntov“, t. j. skratov medzi žilovým a tepenným riečiskom, ktoré majú za príčinu vznik portálnej hypertenzie. Tvoria sa väzivové septá medzi uzlami regenerovaného tkaniva, ktoré ďalej utláčajú cievne riečisko, čo ešte viac prehlbuje portálnu hypertenziu.

Klinický obraz
Kompenzovaná cirhóza (latentná, subklinická)
Je to stav, kedy už nastali zmeny v pečeni, ale ochorenie ešte nie je plne rozvinuté. Organizmus ešte dokáže dané zmeny kompenzovať, pričom sa prejavuje toto poškodenie nešpecifickými príznakmi:
dyspepsia (pocit zlého trávenia)
pocit plnosti po jedle (pocit netrávenia)
zmeny stolice (zápcha, hnačka)
poruchy menštruácie (hypomenorea, amenorea)
zväčšenie pečene
kožné príznaky - pavúčikovité névy
edémy dolných končatín (mierne)
nyktúria
ikterus
Postupne prechádza toto štádium do štádia dekompenzovanej cirhózy.

Dekompenzovaná cirhóza (pokročilá, klinická)
Toto štádium má veľmi pestrú symptomatológiu. Dekompenzácia môže byť metabolická (príznaky z porušenej funkcie pečene) alebo vaskulárna (príznaky vyplývajúce z portálnej hypertenzie), alebo sa vzájomne kombinujú. 

Subjektívne pacient sa sťažuje na:
únava
slabosť
vyčerpanosť
nechutenstvo
chudnutie
zväčšovanie brucha
opuchy
poruchy menštruácie
pokles libida, potencie
bolesti chrbtice a kĺbov

Objektívne nachádzame u pacienta:
zvýšenú alebo zníženú teplotu
spomalené reakcie
koža je bledá, alebo ikterická
pavúčikovité névy
pery a jazyk sú červené a vyhladené, tzv. lakované
palmárny erytém (začervenanie dlane)
Dupuytrenova kontraktúra 
biele nechty
paličkovité prsty
petechie, hematómy, krvácanie z nosa, z ďasien - ako následok hemoragickej diatézy
Chvostekov príznak - vymiznutie ochlpenia na hrudi u mužov
gynekomastia (rast prsníkov u mužov)
zväčšenie pečene, sleziny (pečeň je zväčšená, presahuje svojím okrajom cez pravý rebrový oblúk, okraj je tuhý, hrboľatý alebo ostrý)
ascites
meteorizmus
hernie - ingvinálnu, pupočnú (v dôsledku nadmerného rozpätie brušnej steny ascitom)
edémy dolných končatín

Diagnóza
Anamnéza
Klinické vyšetrenie
Laboratórne vyšetrenie

 Vyšetrenie Nález Zhodnotenie aminotransferázy AST vyššie než ALT zvýšenie nemusí byť nápadné - 2-3 násobné sérový bilirubín zvýšenie môže byť prvým príznakom dekompenzácie ALP, GMT zvýšenie podľa prítomných známok cholestázy albumín pokles dôsledok poklesu syntézy v pečeni Quickov test pokles dôsledok poklesu tvorby koagulačných faktorov v pečeni gamaglobulíny vzostup zvyšovanie tvorby protilátok IgG vzostup všetky formy cirhózy IgA vzostup u alkoholických foriem cirhózy IgM vzostup u primárnej biliárnej cirhózy markery vírusových hepatitíd určenie vírusovej etiológii autoprotilátky pozitívne u autoimunitných foriem cholesterol pokles až neskoré štádia

Špeciálne vyšetrenie

 AFP vzostup podozrenie na hepatocelulárny karcinóm ceruloplazmín pokles podozrenie na Wilsonovu chorobu feritin v sére vzostup podozrenie na hemochromatózu

Zobrazovacie vyšetrenie
ultrazvukové vyšetrenie brucha
Doplerovské ultrazvukové vyšetrenie
biopsia pečene

Komplikácie
portálna hypertenzia a jej dôsledky
kolatelárny obeh
zväčšenie sleziny
ascites
hepatorenálny syndróm
encefalopatia
hyperkinetická cirkulácia

hepatocelulárny karcinóm

zvýšená náchylnosť k infekcii
spontánna bakteriálna peritonitída
urologické, respiračné infekcie
tuberkulóza
mykózy

choroby tráviaceho traktu
vred žalúdka
gastritída
pankreatitída
tvorba kameňov v žlčníku
žlčníkové koliky
osteopenia

tvorba hernií

Terapia
V štádiu kompenzovanej pečeňovej cirhózy sú dôležité režimové a diétne opatrenia. Správna životospráva, diéta (vylúčenie veľmi mastných jedál a mäsa bohatého na bielkoviny a puríny - predovšetkým hovädzie mäso, vývary z hovädzieho mäsa). Úplná abstinencia alkoholu a drog. Zvýšenie príjmu zeleniny a ovocia, vitamínov, predovšetkým vitamínu B12 a K. Redukovať váhu, ak je prítomná obezita, respektíve úprava malnutrície, čo často vidíme u ťažkých alkoholikov.
V dekompenzovaných štádiách je liečba symptomatická, pretože nepoznáme špecifickú terapiu. V prípade vírusovej etiológie zahajujeme antivírusovú terapiu.

Prognóza
Prognóza závisí od miery spolupráce s pacientom, od etiológie ochorenia a od pokročilosti poškodenia pečene. Aj keď je zachovaná len 1/10 zdravého tkaniva pečene, je pečeň schopná plniť svoju funkciu. Hneď ako je prekročený tento limit dochádza ku pečeňovému zlyhávaniu. Príčinou úmrtia môže byť krvácanie z pažerákových varixov, hepatocelulárny karcinóm a hepatorenálne zlyhávanie.

Prevencia
Najdôležitejší je boj proti šíreniu infekcie vírusom hepatitídy B a C a boj proti alkoholizmu.

Použité zdroje

http://www.gastroenterolog.com/cirhoza.htm 
http://www.cirhoza.info/ 
http://www.medinfo.sk/?s=heslo&id=715 
https://www.zdravie.sk/choroba/209/cirhoza-pecene
http://medical-dictionary.thefreedictionary.com/Cirhosis
http://digestive.niddk.nih.gov/ddiseases/pubs/cirrhosis/


Kategória:Gastroenterológia
Kategória:Hepatológia
Kategória:Alkoholizmus